J.K. Rowlingin uutuuden painos 85 000!
Harry Potter -kirjailija J.K. Rowlingin aikuisille suunnattu romaani Paikka vapaana tuli Suomessa kirjakauppoihin maanantaina.
Kirjan julkaisevan Otavan viestintäpäällikkö Tarja Kopra kertoo, että kirjan ensimmäinen painos on Suomen oloissa jättimäinen: 85 000 kappaletta.
-Kirjakaupoilta tulee tilauksia koko ajan. Emme olisi ottaneet näin suurta painosta, jos kiinnostusta kirjaa kohtaan ei olisi ollut, Kopra sanoo.
Synkäksi kuvailtu Paikka vapaana on saanut ristiriitaisen vastaanoton. Romaania on kiitetty sosiaalisesta sanomasta ja kertomuksen dickensiläisestä laajuudesta.
Soraääniä taas on kirvoittanut inhorealistinen, jopa säädyttömäksi moitittu tarina, joka on tyylillisesti etäällä Tylypahkan tunnelmista.
(MTV3-STT)